Landets skoleelever vendte onsdag tilbage til klasselokalerne efter en forlænget juleferie. Som en del af genåbningsplanen for skolerne opfordres elever i 1. til 10. klasse af Børne- og Undervisningsministeriet til at lade sig selvteste for coronavirus to gange om ugen. Men i Aalborg Kommune vil de gerne have testet endnu flere elever. -	Vi har fået et brev fra KL, hvor der står, at vi har mulighed for også at tilbyde forældre til elever i 0. klasse de her hjemmetests. Det har vi så været ude og afsøge, om vi har kapaciteten til, og det har vi, forklarer skolechef i Aalborg Kommune, Mads Rune Jørgensen. Har afværget smitte Derfor har forældre til børn i 0. klasse i Aalborg Kommune fra næste uge mulighed for at afhente testsæt, så de kan teste deres børn hjemme, ligesom det er tilfældet for de ældre elever. Her har selvtests nemlig vist sig nyttige, siger Mads Rune Jørgensen. -	Da vi åbnede skolerne i går, var der mange forældre, der tog imod tilbuddet om at hente hjemmetests forud for, at eleverne mødte fysisk frem. Og der var faktisk rigtig mange af børnene, der testede positive og derfor ikke kom i skole og smittede andre, siger han. Forældre skal med på ideen Skolechefen ønsker nu, at forældrene til de yngste elever nu også hopper med på vognen og selvtester. -	Vi håber, at en del af forældrene til eleverne i børnehaveklasserne vil tage imod det her, så vi på samme måde kan fange dem, der eventuelt må være smittede, inden de kommer ud og smitter andre, siger Mads Rune Jørgensen.

Referat:
I Aalborg vil de gå længere end anbefalingerne fra Børne- og Undervisningsministeriet – kommunen ønsker at elever i børnehaveklasserne testes.